ናይጄሪያ በህገወጥ የማዕድን ቁፋሮ ምክንያት ዘጠኝ ቢሊዮን የአሜሪካ ዶላር ማጣቷ ተገለጸ
በአለም አቀፍ ደረጃ በከፍተኛ የማዕድናት ምርት ስማቸው የሚጠቀሱ ሃገራት መገኛቸው አፍሪካ ነው፡፡የተለያዩ የውጭ ሃገራት ባለሃብቶችም ፊታቸውን ወደ አፍሪካ በማዞር በዘርፉ ላይ በመንቀሳቀስ ላይ ይገኛሉ፡፡አንዳንድ ሃገራት ግን በህገወጥ መንገድ በሚካሄዱባቸው የማዕድን ቁፋሮዎች ኪሳራ ውስጥ ሲገቡም ይታያሉ፡፡በአፍሪካ በከፍተኛ ደረጃ በማእድን ሀብት ከበለፀጉ ሃገራት መካከል አንዷ  ናይጄሪያ ስትሆን  ከማዕድን ኢንዱስትሪው የምታገኘው ገቢ ከአጠቃላይ የሃገሪቱ የምርት ገቢ 0.3 በመቶ ብቻ ነው የሚሸፍነው፡፡ምንም እንኳ ከዘርፉ የሚገኘውን ገቢ ለማሳደግ የተለያዩ የማሻሻያ ፕሮጀክቶች ቢቀረፁም የሚፈለገውን ያህል እንዳልሆነ ግን መረጃዎች ያመላክታሉ፡፡ሃገሪቱ ባለፉት ሁለት ዓመታት ውስጥ ብቻ በህገወጥ የማዕድን ቁፋሮ ምክንያት ከ9 ቢሊዮን የአሜሪካ ዶላር በላይ እንዳጣች የሃገሪቱ የፌደራል መንግስት ገልጿል፡፡በናይጄሪያ  እንደ ወርቅ፣ ሊድ፣  ዚንክ፣ ብረት እና የድንጋይ ከሰልን የመሳሰሉ ማዕድናትን በህገ ወጥ መንገድ ወደ ውጪ ገበያ መቅረባቸው የሃገሪቱን ገቢ በከፍተኛ ሁኔታ ጎድቶታል፡፡ናይጄሪያ ምናልባት በዜጎቿ እና በውጭ ሃገር ዜጎች የሚደረገውን ህገ ወጥ ቁፋሮ መቆጣጠር የምትችልበት አቅም ከተፈጠረ በዘርፉ ማግኘት ያለባትን ትርፍ ማግኘት ያስችላታልም ነው የተባለው፡፡የናይጄሪያ መንግስት ይህ ለሃገሪቱ ራስምትታ እየሆነ ያለውን ህገ ወጥ የማዕድን ቁፋሮ ለመቆጣጠር በሃገሪቱ በሚገኙ 36 ከፍተኛ የማዕድን ክምችት የሚገኝባቸው ስፍራዎች ላይ ከፍተኛ ስራ ለመስራት ዝግጅቱን ማጠናቀቁም ተነግሯል፡፡ለዚሁ የቁጥጥር ስራ የ50 ተሸከርካዎች ግዢን ጨምሮ ለሌሎች ተግባራት የሚዉል 987 ሚሊዮን የናይጄሪያ ገንዘብ /ናይራ እንዲመደብ የሃገሪቱ የፌደራል ስራ አስፈጻሚ ፈቅዷል፡፡ / 